정조 4년
正言鄭益祚疏曰。伏以臣。倥倥然一學究耳。才智不足以識務。言議不足以動人。私自循省。百不猶人。晩竊科第。獲沾寸祿。臣竊自以爲人臣奉職。惟當揆分量力。可堪者受之。不可堪者不受之。如郞署之職。不過筋力奔走而已。殫誠奉公。可幸無罪。故有除輒膺。粗殫報效之忱。而忽於前月三十日。伏奉除旨。以臣爲司諫院正言者。臣聞命驚惶。不知所以自措也。竊念臺閣之設。有國所重。上以裨補䘱闕。下以糾劾官邪。其爲任如何哉。此所以精選愼簡。自古已然。況今聖明御極。化理鼎新。冗散百職。猶加難愼。則今此所叨之職。其不可人人而濫授也。明矣。而乃以如臣謭劣者。苟然充數。其上累聖簡。下失本分。非細故也。固宜循墻而走。不敢冒進。而臣於伊時。適在直中。除命纔降。召牌踵臨。竊伏念大論方張。懲討是急。一日之責。猶可洩平日憂憤之忱。人器之不稱。未暇顧念。遂乃章皇出肅。連參合辭沐浴之義。雖曰粗伸廉愧之防。自知多虧。今若諉以已出。因仍蹲冒。則是直爲貪冒之一夫耳。殿下亦何所取於臣哉。且臣所患虛勞之症。積傷於多月供劇之餘。近又添得毒感。飮啖專廢。氣息綿綴。雖是可堪之職。決無束帶趨走之望。況且言議之地。豈可一日虛帶。以益其逋慢之罪哉。念臣平日所自勉者。只以誠實二字。爲事君之第一義。今臣病狀。如或可强。則何敢費辭哀籲。以爲圖遞之計哉。伏乞天地父母。諒臣才器之不合。察臣疾病之難强。特賜鐫免。以幸公私。不勝萬幸。臣方祈免之不暇。何敢贅及於他說。而憂愛之誠。根於秉彝。若此附陳。惟聖明少垂察焉。臣伏覩殿下。以不世出之姿。有大有爲之志。勵精圖治。今已五年于玆矣。瘖聾跛躄。莫不鼓舞奔走。思見德化之成。而以見諸事爲者觀之。治不從欲。聲宏響歇。百度委靡。一循前轍。今日似昨日。今年似去年。了無一半分振刷之效。其故可知也。我朝立國規模。以文爲治。蓋承勝國貿貿之後。不得不尙文。而窮則必變。亦自然之理也。今則文之弊極。而便同周末之委靡。事事而文具矣。言言而文具矣。臣請以目下數事證之。今夫上天示警。則殿下輒下責躬之敎。大臣三司。亦上陳戒之章。以伊時擧措觀之。若將有斡運之望。而數日纔過。遂成一場閒說話。民憂方急。則殿下輒降哀痛之敎。方伯守令。不無振惕之念。以其時設施論之。庶幾有蘇安之效。而實惠未究。依然舊日樣子。求言之敎。不啻諄複。而臺閣以謄傳故紙。爲責塞之資。時或有出意見論利害者。則不過爲備局一張休紙而已。曷嘗見某事。以某言而設施。其弊以某議而矯革者耶。求言之無實如此矣。薦才之法。屢勤飭敎。而未聞某人以文學進。某人以才諝用。古法所存。只有守令薦鄕薦。而不問能否。循例充數。曷嘗聞文蔭武出六者。以無其薦而不得除邑者耶。薦才之無實。如是矣。賓對。所以上詢下達。吁咈相濟。而應文備數。旅進旅退。未聞經邦救民之策。不過簿書期會之末。則上下相確之意。安在也。刑獄。所以平訟理之曲直。察民生之休戚。而文簿考閱。秪靠吏胥之手。卯酉坐起。徒作談笑之場。因循以過。彌縫爲事。則設官制治之意。安在也。其他內而各司。外而列邑。莫不慕效。一則曰前例。一則曰時義。乃若赤心殫竭。生死向前。憂國如憂家者。絶未之見焉。此皆文勝滅質。而只爲目前計故耳。昔先正臣宋時烈與人書。有曰。藏義洞樵夫等。依樣備局坐起。閒眠少頃。呼南草吸一柄後。又問下人食訖來還乎否。卽相揖散去。此漢輩眞形容矣。先正之時。群彦在朝。共濟國事。而其言尙如此。今之時。比先正之世。又落下幾層。則無怪其頹墮委靡之一至此也。臣聞古之時。君逸於上。臣勞於下。今之時。則君勞於上。臣逸於下。願治之誠。非不切矣。而政未下究。革弊之意。非不至矣。而事多因循。有君無臣之歎。一至於此。此臣所以慨惜者也。然而董飭責勵之道。不可以他求。惟在聖上之益加自勉耳。漢武之時。未足爲文治。而董仲舒之言。猶曰。少損周之文致。用夏之忠。臣愚淺見。亦曰。卽今變通之道。無過於少損周之文致。用殷之質。質者。專事朴實。無小虛僞之謂也。殿下先自一心上勉强。察之於隱微之間。驗之於運用之際。凡於一政一令。一事一爲之間。一遵成實底道理。少無虛僞之參錯。勿爲私意所間。勿爲事勢所礙。因以責之於臣隣。使之專務誠實做去之道。痛祛浮文彌縫之習。然後庶有丕變之效。不然而徒弊弊於事爲之末。則將見聖志徒勤。治效愈邈。終不免勞而無功。此今日之所大戒也。臣聞誠之所到。金石可透。上之所好。纓髢亦變。此在殿下以身先之耳。夫然則聖志旣定。大本旣立。何患乎政令施措之仍循姑息哉。顧今爲弊。固難毛擧。而若言其最急而尤切者。則懲討之不可不嚴也。財用之不可不節也。任用之不可不愼也。科擧之不可不精也。聽納之不可不弘也。風俗之不可不正也。臣請得以詳陳之。所謂懲討之不可不嚴者。今此合辭之論。凡幾年矣。諸臣之舌已弊矣。三司之紙已毛矣。噫嘻。若使鄭妻龜柱之計。得售於當日。則四百年宗社。其將稅駕於何地。惟殿下安得保有今日乎。天下之事。自有本末。王者之法。亦有先後。今此麟謙範能等諸賊。溯其本則鄭妻也。量𨩌後翼等諸逆。究其本則龜柱也。鋤治之法。只行於其末。誅討之典。不及於其本。古今天下。寧有如許義理哉。海島之置。不過向者成命之追後擧行而已。圍籬之敎。其視頃年賜死之命。又是減一等之律。世安有劇逆巨魁。只施出置荐棘之典而已者耶。嗚呼。從古爲人臣者。不待忠臣義士。其於討國賊除君讐之義。孰不腐心裂眦。而第其情狀未露。不能致討者有之。如新莾曹操秉國之初。是也。此兩賊之乙未以前。卽明義錄未出前新莾曹操也。罪惡旣著。覆載難容者有之。如蓋主冀顯逞凶之後。是也。此兩賊之乙未以後。卽明義錄已出後。蓋主冀顯也。今日廷臣。苟有先機之見。逆覩之明。雖在乙未之前。固當抗論於先大王日月之下。鋤其根拔其本。使亂逆早伏邦刑。宗社之不至阽危。而世無張九齡之隻眼。遂使凶逆。糾結內外。幾致燎原之災。包藏蹤跡。遂成滔天之變。往事已不可追。而今此罪逆彰著。人人可誅之後。尙不能如漢百姓之折食莾肉。段秀實之笏撃泚額。只將數行文字。仰請懲討之典。臣等固死有餘罪矣。然而爭之在下。斷之在上。伏惟聖學高明。義理精熟。似此凶賊。一向戴頭在地上。則是周公之誅管蔡。未可爲聖人之事。漢文處薄昭。適足爲明主之累矣。況鄭妻之挾悖子。均於管蔡之合武庚。龜柱之危宗社。浮於薄昭之殺使者乎。殿下每以先大王之所愛。慈殿之貽慽。爲牢拒之端。而臣竊伏念先王之大公。必將割恩而斷慈矣。慈殿之盛德。亦必先公而後私矣。此在殿下仰體之道。亦豈不有光乎。至於相福瑩中等諸賊之尙逭王章。又是失刑之大者。輿情已不勝其抑鬱。而日月稍久。人心狃安。隄防有解弛之慮。義理有漫漶之憂。豈不大可懼耶。宋臣眞德秀之言曰。三綱五常者。撐柱宇宙之棟樑。國而無此。則中國而夷狄矣。人而無此。則冠裳而禽犢矣。如使此等凶賊。偃息於覆載之間。則綱常斁而彝倫乖。國不得爲國。人不得爲人。吾東方禮義之稱。果安在哉。且以近日事言之。權奸之孤負國恩。沮敗大計之狀。重臣已發之。兩司已啓之。諸臣之論列。積于公車。則可見公議之所共憤者也。其罪名如此。而尙今靳允。則豈可曰國有法乎。臣謂亟從三司兩司合辭之啓。使人彝明而王法伸焉。所謂財用之不可不節者。昔人云奢侈之害。甚於天災。近者名分舛。而庶人之服飾。僭擬公卿。廉恥傷。而士夫之第宅。窮極輪奐。此非天降而鬼輸也。只從民間膏血中出來。夫田中滴汗之粟。機上裂指之帛。公然爲豪富家榷漁之資而已。是故一經藩閫。便起大屋。纔得膄邑。廣占田土。今自近畿。以至湖海。有水路便近之地。盡歸京華巨室之所有。居土之民。則不過耕其田而得其半耳。此所以富益富窮益窮者也。臣謂從今以往。申五十衣帛之法。遵童子不裘之制。俾五十以上朝廷貴臣之外。無敢衣裘而服紬。定第宅間架之規。減田土兼竝之數。雖貴戚公卿。宅無過幾間。田無過幾結。作爲令甲。頒布中外。犯此者。繩以重律。則庶爲救弊之道矣。人或謂世道日下。奸僞日滋。以卽今紀綱。實無禁戢之勢。此說固然矣。然而聖心堅定。朝禁一下。則隨其犯者。臺諫可論之。宰相可按之。身名所關。猶知愛惜。廉防所係。不敢浪藉。有犯者。必不如今時之太爛漫無限節耳。昔人欲奪富人之田。必行井地之法。今此分等定數。比之井地。豈不便且易耶。且卿大夫士庶人。則只爲自已計而已。各私其家。各私其身。固無怪也。惟殿下則以一國爲家。萬民爲子。何往而非殿下之財乎。不藏富於國。則必藏富於民。此大學所以有挈矩之道者也。蓋財者。出於民者也。用之無節。則民必困。民困。則國必危矣。此所以節儉爲理財之本也。卽今國用。常患新舊不繼。固可哀痛。而節省之方。最爲今日之急務。就一年稅入之數。計除一年經用。而必留其五分之一。以爲水旱不虞之備。如此則五年而得一年之用。十年而得二年之用。五十年而得十年之用。設有意外不虞之慮。足可裕用而無憂矣。徐幹之言曰。國無三年之蓄。是寄生之國也。豈不信然乎哉。或謂以卽今所入。爲一年之用。常患不足。則何暇蓄剩。而爲異日之備乎。此非識務之語也。古語云。量入而爲出。凡今大小軍國之需。內外經費之數。先除五分一之數。只將五分之四。撙節磨鍊。要以準五分四之數。則孰敢以差少差減。怨懟於朝家之處分哉。且夫錢之爲物。非如穀之可種生於地者。必公私之錢。流通而回斡然後。方可以相濟。今一年民間之錢。或以身役。或以結役。或以漁鹽。輸入公家者。不知其幾千萬緡。而公家之所出。則內以各衙門。外而藩閫州邑。雖有流行之道。比之民間所入。則太半不稱。以此之故。民間之錢益貴。而物價高騰。且自昨年以來。幸値豐稔。幾至斗直三錢。民生固有樂生之心。而田家不無傷農之弊。亦其利勢然耳。豐登之祥。未可歲以爲期。嗣歲之憂。惟當預加軫念。當此年穀賤之時。大發官錢。貿入穀物。留之庫藏。自可爲他日儉歲之備。而錢歸民間。亦自爲目下行貨之道矣。向者惠廳貢價之不許以錢代給。固出於軫恤都民之盛意。臣固欽頌之不暇。而見方稅穀連到。私蓄亦多。事有時而便宜。法有時而濶狹。各司米布之價。竝許以錢代下。則實爲公私兩便之道矣。所謂任用之不可不愼者。天生一世才。足了一世事。固不必借才於異代。而足可需用於當世矣。古之時。百工釐而庶績熙者。以其搜訪於山野草澤之間。斟酌其長短。裁量其優劣。無門閥勢力之所拘。如甁罌斗斛之各適。故設官分職。各得其人。量才授任。各稱其用。我國則專尙門閥。又專取科擧。故雖有管葛之才。如無地閥之可藉。則老死牖下。如非科擧之所進。則沈滯冗散。夫以八路之廣。兆民之衆。豈無牛下之百里。田間之郤穀。而朝廷之上。無必求之意。巖穴之下。無自衒之心。故只從科目中。循資差除。從古國子芸閣之中。果無可以作文任者乎。微僚庶官之列。果無可以作宰相者乎。虞廷之命九官也。典樂之任。責之於䕫。播穀之責。屬之於稷。弼刑之任。托之於皐陶。納言之責。畀之於龍。設使稷而典樂。䕫而播穀。龍而弼刑。皐陶而納言。固宜無所不適。而大舜之分命制治。各取其所長。聖人用人。如是之難。而今日閥閱子弟。少年得科。則平步雲路。無官不做。朝而兵部。暮而吏部。昨日方伯。今日文任。便成通才。而蘊道抱才之流。或屈於草野。疎逖寒微之蹤。或滯於冗散。宜乎官不得其人。治不得其道也。人之稟賦各異。才性不同。孟公綽。優於趙魏老。而不可以爲膝薛大夫。汲黯。補幼主。可以守成。而無踰於任職居官。此在在上者之隨才器使之如何耳。至若近來。則銓法混淆。形勢之拘牽。色目之分排。雄藩大邑。必歸於勢家。淸官要任。必求其互對。不如是則衆怒群猜。彈劾隨發。人皆避銓地如機穽。其弊已不可勝言。而十餘年來。又連値權奸之秉國。吹噓所及。好官必做。貨賂所輳。高爵必遷。曲徑邪蹊。擧世波蕩。廟堂之薦剡。銓曹之注擬。皆不得自由。世道之乖敗。人心之陷溺。一至於此。今若不砥礪名行。激濁揚淸。則世道人心。終不可以收拾矣。昔我世宗大王之時。集賢文學。彬彬可觀。亦越明宗宣祖之世。名臣碩輔。於斯爲盛。當時培養之休。作成之道。班班。國乘可考而知。大抵求人於三代之上。則惟患其好名。求人於三代之下。則惟患其不好名。今雖世級漸降。人心日渝。自好之士。亦豈無其人哉。惟殿下如明鑑之照物。如玉尺之量材。勿拘其地閥。勿斥其疎賤。陶甄人物。如世宗時眷遇學士。任賢使能。如宣廟之拔擢寒素。則淸介之士進。而貪濁之類退。砥礪之風長。而躁競之習息矣。一或私意參錯。而用非其人。則大臣承望而行十私。宰相效尤而行百私。內而百官。外而各邑。惟私之是循。皆曰。君上亦有私矣。宰相亦行私矣。吾何爲獨不然。擧一世而將歸於交征利之境。其端本澄源之道。亦惟在於殿下一心上耳。且近來內而詞訟。外而郡邑。或朝除而暮遷。或昨來而今去。是故爲官長者。視其官如傳舍。視其民如飛鴻。司法之官。方主獄訟。而未及結末。遽移他職。則後來者不知頭緖。掌財之臣。方主經費。而未及措施。遽遷他職。則繼至者未易領會。如是之際。下吏夤緣操弄。變幻其名色。偸出財穀。故處士臣曺植所謂。我國以書吏而亡者。可謂有見。而外方尤甚。不但迎送之費而已。臣謂除非大不治者。切勿徑薦。各準其瓜。俾責成效焉。我國人情躁擾。官慾撐滿。以久滯薄邑爲鬱。以歷遍州牧爲心。在朝家責成之道。何可一循其顔私。而不念生民之受困哉。所謂科擧之不可不精者。我國非科擧一路。無以顯揚其身。雖英傑之士。必屈首而就之。闒葺之輩。亦撐目而圖之。爭占之不已。則其勢必至於借述。借述之不已。則其勢必至於圖囑。千蹊百逕。無所不至。甚至於換易姓名。代着巾服。而冒入於會試之場。如鬼始蜮。端倪莫測。風習大壞。廉恥都喪。其爲世道之憂。當如何哉。至若兩西。則關西之生進。或赴海西之監試。海西之生進。或赴關西之監試。遐方人心之不淑如此。雖不可謂道道皆然。而乃若京華子弟。則馱來鄕中之善文者。或以勢力而圖之。或以財貨而誘之。或呼之爲巨擘。稱之爲乳母。又復夤緣曲逕。潛圖拔擢。作爲能事。而不知其愧。十數年內。宰相家子弟。無讀書聲。久矣。如此而一登嵬科。則淸宦要職。歷揚殆遍。其初頭出身之不正。已如許。則末後事君之無行。可推而知也。在昔庭試。近萬收劵之一日考盡也。撨童鋤軍。皆有人人得大將之心。自殿下臨御以來。每設殿試之法。又有各坐之令。申明其考試之規。杜絶其僥倖之門。故此弊僅止。而至於借述冒入之弊。則猶未已焉。向來現發。足可驗也。此所以變通之論所由起。而祖宗祖四百年已定之制。猝難變改。至於鄕貢之法。法非不美。而守令之採訪。或未得其實。士子之應擧。亦必有奔競。此固未見其善策。而至若京中士子。則又將使誰而保擧乎。國子長席。雖有師儒之名。而近來不過輪差之職。四學兼官。雖帶敎授之銜。而只是過去之任。則今欲責之以薦擧者。不亦疎闊乎。藉令搜訪而保擧。勢家子弟。必有濫廁之弊。寒門冷族。應多遺珠之患。此亦不可行之政。臣愚以爲。每當大小科。會試之後。自上親臨法殿。令入格儒生。各設帳幕。置守直軍士。防其出入。而面試之文。各以其入格之文。如有曳白。或文不成樣者。直用科場之律。永定海島充軍。勿復頉免。則借述冒入之弊。自可息矣。且借述之弊。京儒尤甚。冒入之患。鄕儒最多。蓋其來自下土。顔面不記。故奸弊至此。面試時。果有見捉充軍之人。則該道道臣及該邑守令之修正赴擧都目者。各別論罪。則亦爲懲戢之一道矣。臣伏聞聖敎。每以面試一事。近於迫切。而不欲行之。此有大不然者。最初策士之法。不過如董子之對而已。後世始有糊名之法焉。糊名又有弊。則復有割封之法焉。割封又有弊。則復有易書之法焉。世代漸降。奸僞日滋。則其勢不得不乃爾。且臣聞列聖朝赴擧士子之幾萬千數。謂之蔚興。至有稱頌之語。今則赴擧者。無慮千萬人矣。方其開門入場之際。禁亂官過生畏怯。乃設一小竇。僅令一身。匍匐出入。以爲搜篋防奸之計。有若拘縶罪囚者然。且於爭入之際。簇擁顚仆。蹴踏蹂躝。便一戰陣。其不死幸耳。此豈蔚興而然哉。隨從書寫之躝入者。幾至五分之三四。故場中雜亂如此。以此之故。有識之士。或不願進取。面試之法一行。則不能者止。倖望者息。行之數年。士趨可正矣。至於明經科之或參半製述。或換易其初會試之法。則言者之論。亦自有見。惟在殿下與廟堂之臣。參量裁處之如何耳。至於陞庠。一時勸課之設。而近來參互對擧。有若朝廷用人之雙雙進用。夫朝廷此法。已非立賢無方之意。而陞庠之亦用此道。適足見用心之不公也。亦宜有以申飭焉。先朝一經講之規。最爲良制。其淹博貫通。雖有巽於古昔明經之法。而士子之能誦一經。不無滋益之效。且近日場屋雜亂。目不識丁者。擧思冒入之計矣。及夫此法之行也。未誦一經者。不敢生心。則其於嚴科場禁雜亂之道。未必不爲一助。而行之未久。未免中罷。臣常惜之。伏乞聖明。更加商確。以爲申明舊制之道焉。所謂聽納之不可不弘者。人君以藐然一身。處深宮之中。時政之得失。生民之利病。賢愚之用捨。賞罰之輕重。或有所未能盡燭。故必資耳目之寄。以廣聽納之道焉。虞舜之聖。而尙有面從之戒。大禹之德。而亦有拜昌之美。況世下虞舜。聖非舜禹。而豈可偏聽自用。或忽來諫之道哉。肆惟我殿下。屢發臨朝之歎。每示樂聞之意。朝參而求制治之策。遇災而講消弭之方。而未聞一人有憂時匡君之謨。其或論列者。不過尋常應文而止。求助之際。含默已如此。則忌諱之地。巽軟尤可知也。嗚呼。聖明在上。一念圖治。初無怠惰之或萌。亦無遺失之可言。則固知無所事於諫諍。而伯禹無傲之戒。不害進於大舜。汲黯多慾之言。亦不諱於漢帝。目今五年之間。隨事而溯求之。則亦豈無一二事可言耶。向者移威福之漸。已自宿衛。而無人言之。廣儲嗣之圖。虛度一年。而無人陳之。此固聖慮之一失。而殿下之廷。果可謂有人乎哉。式至于今。阿謏彌縫。便成家計。出位論事。反爲時諱。昔當竄配相續之時。猶有敢言之士。見今絲綸之間。曾無訑訑之色。而群下之緘默如此。臣嘗伏以思之。未得其說。此殆聖質天縱。英明出常。群下自料其膚淺一言。不足以當聖心。而囁嚅不發。抑或聖躬。雖無闕失。而言或妄發。自觸忌諱。不無廢枳之慮。則寧招含默之誚。不敢爲矯激之言。必坐此二者而致然耳。昔唐之太宗。不過中主。而每對群臣。借之辭色。導之使言。誠以雷霆之威。易致摧折。芻蕘之說。必對開導。故借之以方寸之地。許之以敢言之風。今日群臣之望於殿下者。直以舜禹爲期。則其所以取善拜昌。宜不待臣言之畢耳。伏願殿下。繼自今每對臣僚。和顔色而接之。推誠心而納之。無以聖智自高。無以聰明自用。有言逆于心。而必求諸道。有言遜于志。而必求諸非道。則在廷諸臣。其敢不殫竭誠悃。思有以螢爝之補乎。所謂風俗之不可不正者。自夫世道降而俗習日渝。俗習渝而人慾日肆。朝廷之上。禮讓掃地。豪勢之家。貪饕成風。臨利害之場。則奔走汨沒。不知名義之可貴。處得失之際。則窺伺鑽刺。不知鄙屈之可恥。累經州邑。而家或食貧。則必以人事迂闊目之。身當機務。而欲有設施。則輒以不識時宜笑之。如是之故。擧一世苟非蘇味道之模稜。則不過胡廣之中庸。下於此。則脅肩諂笑。吮㿈䑛痔。甘心於墦間之乞。而公然驕人於白日。匿跡於屋漏之愧。而厭然欲掩肝肺。士夫而尙然。則閭巷小民。尤何可言哉。試以八道同推獄案觀之。無非斁倫亂常之變。其去禽獸無幾矣。可謂痛哭流涕之不足。世之論者。或以爲近無兵革癘疫之禍。而人物繁盛。不相愛恤。故有此事也。或以爲屢値飢饉頷䫆之患。而朝不慮夕。各自圖生。故有此變也。臣謂之曰。兩說俱非也。此出於敎化不明。而紀綱不振故也。堯有協和之德。而黎民時雍。舜有敬敷之化。而四方風動。此猶上世事也。中古鄕谷愚民。有棄其父者。聞鄕約書。降自朝廷。卽負父而歸。以終其養。蓋人心本善。只坐於痼蔽。而不能自新故耳。夫人君之尊。譬如天。霜雪以肅殺之。雨露以涵濡之。伏惟殿下。握造化之權。運轉移之機。以其任則君師也。以其位則父母也。摠攬權綱。操縱伸縮之在手。宣布敎化。仁磨義漸之由己。必須躬行心得。先立大本。擧直措枉。信賞必罰。如天地之無私。匡直輔翼。遷善遠辜。如風草之敷化。囿一世於陶甄之化。而咸知砥礪而矜式。導萬民於矯揉之中。而皆令灑濯而淬磨。則今雖世衰俗頹。其所以感發而興起者。庶幾拭目而待之矣。漢文納賈誼廉恥之言。而養臣下有節。唐宗從魏徵行仁之說。而致海內之升平。曾謂殿下之聖。而反出於二君之下哉。至於鄕約之書。實關世敎。先正臣李珥。旣曾行之一鄕。遠近觀感。風俗頓變。今雖無如先正之訓導者。獨其書在耳。倘令頒行八路。使各邑守令。擇邑中有識士夫。作爲訓長。曉諭境內。如有傷風敗俗。斁倫亂常。作奸犯科之類。小者施之罪罰。大者論報營門。則柔弱者有孚感之心。强悍者有戢服之效。玆法之行。必有丕變之俗矣。蓋斯民者。三代之所以直道而行者也。豈可諉之衰俗之難救。而不思矯捄之方乎。嗚呼。今日所可言者。奚止於此。而撮其大者。有此六條。其所以行之者。亦惟在務實而已。討逆也。節財也。用人也。不以實心。而徒事彌縫。則是文具而已。設科也。聽諫也。正俗也。不以實心。而徒事姑息。則是文具而止。此愚臣所以欲損周之文致。用殷之質者也。今日君臣上下。苟能相與責勉。以實心而行實政。則何事之不可成。何治之不可做哉。抑臣有憂治危明。耿耿不能自已者。向在乙未之冬。宗社之危。如一髮之引千勻。伊時殿下之動心忍性。增益其所不能者。亦多矣。顧今亂逆纔平。國勢粗安。此正殷憂啓聖。多難興邦之會。而龍樓有逸豫之慮。燕安懷鴆毒之憂。古人云患生所忽。又曰。安不忘危。伏願殿下。常存履氷之懼。毋忘在莒之戒。則邦其永孚于休。如泰山而四維之矣。臣識淺言拙。雖不足有槪於聖心。而區區憂愛之忱。根於天賦。而銷鑠不得。敢貢陳腐之言。惟聖明。勿以人廢言。臣無任云云。答曰。省疏具悉。六條陳列。言甚根據。近於臺閣寂寥之餘。爾能擧職。殊可嘉乃。疏辭。許令攸司稟處。爾其勿辭。從速察職。